- GUNA-GUNA MTQ NASIONAL XII DI BANDA ACEH
Mukadimah
Assalamu’alaikum Warahmatullah
Jaroe dua blah ateuh jeumala
Lon sapa rakan rata daerah
Na saboh kisah lon keumeung rika
Alhamudillah syukur keu Allah
Rahmat meulimpah neubri keu hamba
Seulaweut saleum keu Rasulullah
Hormat arwah Syuhada dumna
Wabakdu kalam lon mula kisah
Saboh seujarah karangan haba
Keu MTQ nyang keu XII
Nyang geu seuleuah sinoe di Banda
MTQ Nasional cit katreb meugah
Le pemerintah nyangpo usaha
Tanda horeumat Agama Allah
Lagei geu peugah lam Pancasila
MTQ Nasional nyang kalheuh si XI
Berpindah-pindah rata jeub kuta
Keunong giliran meunurot tuah
Nyang keu XII jatoh di Banda
Tuah di Aceh numboi XII
Pakri paban bah sidumnan kada
Kada geutanyou Seuramou Mekkah
Numboi XII iku lagoina
Seubab ‘ohlheuh nyan le ureung peugah
Giliran Daerah ka habeh masa
Ka gautop buku le Pemerintah
Tiep thon geu peugah sideh Jakarta
Hormat lagei nyan adoe meutuah
Bak pemerintah tanyoe meupinta
Supaya beuna rata Daerah
Oh lheuhnyan jeut teutap Jakarta
Dua ploh tujoh jumlah Daerah
Tamah limong blaih ‘oh lheuh di Banda
Nyan baro geukheun ade si leupah
Han jeut fiteunah bak akhe masa
Sabab Agama sensitif leupah
Meung salah tingkah Tuhan meureuka
Han jeut tathok-thok Agama Allah
Sabab Po Tallah hana neu ridha
Indonesia cit sangat luah
Nyang mayoritas Islam Agama
Patot geuhiro geujaga deuek grah
Bek sagai geuprah angkara murka
Meunan meukeusud bacut lon peugah
Got meutuah meusou tem ridla
Indonesia keubit that indah
Cinta si leupah rakyat ban dumna
Bak pi-e cinta jitem rho darah
Peutheun maruah Nanggroe MERDEKA
Belanda-Ceupang geureupang bagah
Kaphe penjajah jiplueng wou bak Ma
Ummat Islam nyan le that reubah
Lawan penjajah Ceupang- Beulanda
Meuribeei-ribeei Pahlawan meugah
Meuprang that gagah kareuna Agama
Kon sabab laen geutem ro darah
Beulanda geuplah Ceupang geusula
Cit yue Agama lawan penjajah
Agama Allah leungkap seugala
Kon hanya sembahyang Haji u Mekkah
Agama Allah jih seumpit hana
Lam buet sosial serta siasah
Politik bebas peutheun Negara
Cinta Tanoh le ban IMAN si blah
Di Rasulullah na nemeu sabda
Nyang keuh Pahlawan seu uem that darah
Beulanda geucah sang naleung sira
Patot geu ingat jasa dan tuah
Keu Ma dan Ayah Indonesia
Ummat Islam got that jra payah
Bak peukong daulah Indonesia
Si barang kasou tan turi nangbah
Bunda nyang papah seujak lam pruet Ma
Allah han seunang sou meunan langkah
Keu Mukaddimah seb ohnou saja
LOB ARAKATA
Leupah that mangat lincah boh bajek
Nyang putik tasek boh campli sira
Kisah lon samboeng ujoeng lon balek
Baca hai adek seun-seun si banja
Lam Arakata baca lam bilek
Laju tatilek sejarah lama
Bak MTQ Aceh kalheuh ek
Padum go tarek padum go hana
Padum go kalah reubah lam parek
Peue keuh na lisek bak jaga NAMA
Tapi di sinou ulon hoi tabek
Kalheuh lon kurek gohlom seumpurna
Ka padum Kanto kalheuh ulon cek
Bahan lon sidek jak mita data
Kanto MTQN Blang Padang dua seun lon ek
Ka geuhoi tabek geupeugah hana
Kanto SANTUNAN teuma lon balek
Meuteumeung adek tan seumporeuna
Tan lincah u groh culok boh bajek
Jinou ulon sek pajoh le gata
Indonesia Nanggroe Republek
Agama baek got that geujaga
Geubri bantuan han tom geuasek
Asai buet baek peukong AGAMA
Keu MTQ meunan cit adek
Sabe geu peu ek geubri beulanja
Thon nam ploh lapan mula geutarek
Tingkat Republek Musabaqah kana
MTQ Nasional nyan phon geulantek
Bandira jiek sang peunoh kota
Di ujung Pandang beuet Firman Khalek
Qari nyang tarek sinan berlomba
Kali keudua di Bandung cantek
Kota nyang peu ek Asia-Afrika
Di Banjar Masin nyang keu lheei adek
Leubeh menarek nibak sa, dua
Peuet kota Medan harapan baek
Limong geutarek keudeh Jakarta
Keunam Mataram- Palembang balek
Bileung hai adek tujoeh go kana
Tasamboeng laju buhu tabalek
Kureung meunarek menyo seurupa
Meunyo meunoukon sanjaknya A/EK
Jino tabalek menjadi AT/A
Nyang kalheuh tujoh lapan tasambat
MTQ tempat di Surabaya
Di Jawa Timu kubu BERJIHAD
Pahlawan lethat gugur di sana
Teuma sikureung tabileung leugat
Geupileh teumpat di Samarinda
Utusan Aceh saheh mendapat
Dewasa tingkat bak lumboi dua
Juara harapan di Aceh lethat
Ji ek martabat kontigen kita
Seuramoe Mekkah tuah meuningkat
Ka geurasa brat le ureung lua
MTQ siploh guroeh maken brat
Aceh mendapat lageei geucita
Kota MENADO katahe teukap
PIALA NYANG BRAT JIWOU U BANDA
Juara NASIONAL Hasanuddin mat
Seuluroh rakyat hate gembira
Katreb meuthon-thon sabe geuharap
Pajan keuh dapat Aceh numboi SA
Kateutop maleei masa nyang lewat
Kayem gop upat kapadum lama
Peu guna Aceh Agama kuat
Sigo han dapat meunang juara
Bak beuej Al Qur’an mantong roh cacat
Peue lom tapakat bak meu‘en bola
Pat cit na carong bak bidang “meukap”
Plah APAM bulat deungon Thok DADA
Meunan sindiran meunyum saket that
Goh lom na ubat ngon toep WIBAWA
Trok HASANUDDIN jak surung ubat
Saket nyang kabrat puleh le sigra
Rakyat lam Nanggroe hate jih mangat
Meu teumeung rahmat Allah karonya
Tamah geuransang garang seumangat
Jiwou MARTABAT ACEH MULIA
Saboh sejarah kalheuh tercatat
Daerah teumpat Sulawesi Utara
Agama Kristen di sinan kuat
Aceh cok PANGKAT pih roeh di sana
MTQ si XI teuma beurangkat
Semarang teumpat di Teungoh Jawa
Teuku Iskandar aneuk miet cut that
Sinan meudapat cit numboi dua
Juara umum keu Jawa Barat
Lheei, dua meuhat Jatim, Jakarta
Juara HARAPAN keu Aceh le that
Hase keunarat Qariah kita
MTQ XII rumoh drou teumpat
Geutanyou harap beuteumeung JUARA
JUARA UMUM BEU EK TAKARAT
Bek sampe tungkat patah keudua
ace_Latn lua_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn ace_Latn ace_Latn min_Latn ace_Latn bjn_Latn jav_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn mos_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn bjn_Latn ace_Latn ace_Latn ind_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn jav_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn